NARIADENIE RADY (ES) č. 694/2006
z 27. apríla 2006,
ktorým sa menia a dopĺňajú zoznamy konkurzných konaní, likvidačných konaní a likvidátorov v prílohách A, B a C k nariadeniu (ES) č. 1346/2000 o konkurznom konaní
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1346/2000 z 29. mája 2000 o konkurznom konaní (1), a najmä na jeho článok 45,
so zreteľom na návrh Komisie,
so zreteľom na iniciatívu Slovenskej republiky (2),
keďže:
(1)
Prílohy k nariadeniu (ES) č. 1346/2000 uvádzajú názvy, ktorými sa vo vnútroštátnych právnych predpisoch členských štátov označujú konania a likvidátori, na ktoré sa uvedené nariadenie uplatňuje. Príloha A k uvedenému nariadeniu uvádza zoznam konkurzných konaní podľa článku 2 písm. a) uvedeného nariadenia. Príloha B k uvedenému nariadeniu uvádza zoznam likvidačných konaní podľa článku 2 písm. c) a príloha C k uvedenému nariadeniu uvádza zoznam likvidátorov podľa článku 2 písm. b) uvedeného nariadenia.
(2)
Prílohy A, B a C k nariadeniu (ES) č. 1346/2000 boli zmenené a doplnené Aktom o pristúpení z roku 2003 s cieľom zahrnúť konkurzné konania, likvidačné konania a likvidátorov nových členských štátov a nariadením Rady (ES) č. 603/2005 (3) s cieľom zmeniť a doplniť uvedené prílohy, pokiaľ ide o niekoľko členských štátov.
(3)
Francúzska republika 29. novembra 2005 v súlade s článkom 45 nariadenia (ES) č. 1346/2000 oznámila Komisii zmeny a doplnenia k zoznamom uvedeným v prílohách A a C uvedeného nariadenia.
(4)
Slovenská republika 6. marca 2006 v súlade s článkom 45 nariadenia (ES) č. 1346/2000 oznámila Generálnemu sekretariátu Rady zmeny a doplnenia k zoznamom uvedeným v prílohách A, B a C uvedeného nariadenia.
(5)
V súlade s článkom 3 Protokolu o postavení Spojeného kráľovstva a Írska, ktorý je prílohou Zmluvy o Európskej únii a Zmluvy o založení Európskeho spoločenstva, Spojené kráľovstvo a Írsko vyjadrili záujem zúčastniť sa na prijatí a uplatňovaní tohto nariadenia.
(6)
V súlade s článkami 1 a 2 Protokolu o postavení Dánska, ktorý je prílohou Zmluvy o Európskej únii a Zmluvy o založení Európskeho spoločenstva, Dánsko sa na prijatí tohto nariadenia nezúčastňuje, a teda ním nie je viazané ani nepodlieha jeho uplatňovaniu.
(7)
Nariadenie (ES) č. 1346/2000 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1346/2000 sa týmto mení a dopĺňa takto:
1.
príloha A sa nahrádza textom uvedeným v prílohe I k tomuto nariadeniu;
2.
príloha B sa nahrádza textom uvedeným v prílohe II k tomuto nariadeniu;
3.
príloha C sa nahrádza textom uvedeným v prílohe III k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 27. apríla 2006